b'\n_START_ARTICLE_\nFilippuse evangeelium\n_START_PARAGRAPH_\nFilippuse evangeelium on 1945/46. a. Nag Hammadist leitud Uue Testamendi v\xc3\xa4line (apokr\xc3\xbc\xc3\xbcfne) evangeelium. Tekst on s\xc3\xa4ilinud koptikeelse k\xc3\xa4sikirjana ja selle tekkeajaks peetakse 2. saj l\xc3\xb5ppu. Autorsus omistatati apostel Filippusele ilmselt p\xc3\xa4rimuse p\xc3\xb5hjal, mille j\xc3\xa4rgi Filippos oli Jeesuse salajase ilmutuse vastuv\xc3\xb5tja ja kirjapanija._NEWLINE_Nimetus evangeelium on eksitav, sest tekst ei sisalda Jeesuse s\xc3\xb5nu, jutustusi tema elust v\xc3\xb5i k\xc3\xb5nelusi \xc3\xb5pilastega, vaid \xc3\xbctlusi Jeesuse kohta. Filippose evangeelium on \xc3\xb5petus- ja manitsusteos, kogumik m\xc3\xb5tteteri erinevate teoloogiliste k\xc3\xbcsimuste kohta (\xc3\xbclest\xc3\xb5usmine, sakramendid jms) ning ei ole kirjanduslikult ega teoloogiliselt \xc3\xbchtne tervik._NEWLINE_Filippose evangeeliumi autor m\xc3\xb5istab end ise kristlasena ja ta kirjutab kristlastele (vt \xc3\xbctlused 6, 59, 67, 95 ja 102). Need keda t\xc3\xa4nap\xc3\xa4eval gnostikuteks nimetatakse, pidasid end ise kristlasteks. Filippose evangeeliumi kuulumine gnostilise kristluse kirjanduse hulka on tunnustatud enamiku teadlaste poolt. Teksti seostatakse gnostilise valentiaanide koolkonna \xc3\xb5petusega.'